b"\n_START_ARTICLE_\nSimentalsko govedo\n_START_PARAGRAPH_\nSimentalsko govedo je vsestranska pasma goveda, ki izvira iz Simmentala v Bernskem vi\xc5\xa1avju zahodne \xc5\xa0vice. Gre za eno od najstarej\xc5\xa1ih in najbolj raz\xc5\xa1irjenih pasem goveda, iz katere so iz\xc5\xa1le tudi nekatere druge znane pasme, npr. montbeliard (Francija), Razzeta d'Oropa (Italija) in lisasto govedo (Nem\xc4\x8dija)._NEWLINE_Simentalsko govedo se tradicionalno uporablja za mleko in meso ter kot vle\xc4\x8dna \xc5\xbeivina. Ob primernem hranjenju ga odlikuje hitra rast mladi\xc4\x8dev. Simentalsko govedo daje ve\xc4\x8d mleka in puste mase kot katera koli druga pasma._NEWLINE_Tradicionalna barva simentalskega goveda se opisuje ponekod kot\xc2\xa0\xc2\xbbrde\xc4\x8da z belimi pikami\xc2\xab\xc2\xa0ali\xc2\xa0\xc2\xbbzlata in bela\xc2\xab, vendar v resnici nima standardne barve, prevladujo\xc4\x8di odtenki pa segajo od bledih rumenozlatih do zelo temnih rde\xc4\x8dih. Obraz je najve\xc4\x8dkrat bel, vendar se genetsko razlikuje od bele glave herefordskega goveda. V Zdru\xc5\xbeenih dr\xc5\xbeavah Amerike se je zelo raz\xc5\xa1irilo \xc4\x8drno simentalsko govedo."